## Zakon o Matici iseljenika Hrvatske

### NN 13/1990 (30.3.1990.), Zakon o Matici iseljenika Hrvatske

# SABOR SOCIJALISTIČKE REPUBLIKE HRVATSKE

Na temelju člana 389. Ustava Socijalističke Republike Hrvatske, donosim

## UKAZ

### o proglašenju Zakona o Matici iseljenika Hrvatske

Proglašava se Zakon o Matici iseljenika Hrvatske, koji je Sabor Socijalističke
Republike Hrvatske donio na sjednici Vijeća općina 21. ožujka 1990. i Društveno-političkog
vijeća 22. ožujka 1990. godine.

Klasa: 011-01/90-01/21

Urbroj : 71-90-1

Zagreb, 23. ožujka 1990.

Predsjednik Predsjedništva SR Hrvatske

**Ivo Latin, v. r.**

---

## ZAKON

### o Matici iseljenika Hrvatske

Član 1.

Matica iseljenika Hrvatske i matice iseljenika osnovane za područje
jedne ili više općina, odnosno za područje gradske zajednice (u daljem
tekstu: matice iseljenika) samoupravne su organizacije i imaju svojstvo
društvene pravne osobe s pravima, obvezama i odgovornostima koje imaju
na osnovi zakona i njihova statuta.

Član 2.

Matice iseljenika obavljaju društvene i privredne djelatnosti od značaja
za položaj iseljeničkih zajednica u drugim državama, a posebno brinu o
iseljenicima s teritorija Socijalističke Republike Hrvatske i unapređivanju
njihovih odnosa i veza s domovinom.

U skladu s odredbom stava 1. ovoga člana, matice iseljenika mogu :

- izdavati časopise, knjige i druga sredstva informiranja i komuniciranja,

- organizirati posjete iseljenika i njihovih potomaka i članova njihovih
obitelji domovini, te posjete iseljenicima i iseljeničkim organizacijama.

- organizirati kulturne, umjetničke i sportske priredbe od značaja za
iseljenike i njihove potomke i članove njihovih obitelji; vršiti nabavku
nošnji i drugog materijala od interesa za očuvanje nacionalnog identiteta,

- organizirati znanstvena, stručna i popularna predavanja i ekskurzije
za iseljenike i njihove potomke i članove njihovih obitelji i o pitanjima
značajnim za iseljeništvo.

Član 3.

Matice iseljenika surađuju s maticama iseljenika s teritorija drugih
socijalističkih republika i socijalističkih autonomnih pokrajina i potiču
i pomažu suradnju iseljeničkih organizacija iseljenika s teritorija Socijalističke
Republike Hrvatske, iseljeničkih organizacija iseljenika s teritorija drugih
socijalističkih republika i socijalističkih autonomnih pokrajina.

Član 4.

Djelatnost matice iseljenika upisuje se u sudski registar.

Član 5.

Djelatnosti matice iseljenika od posebnog su društvenog interesa.

Član 6.

Statut matice iseljenika sadrži odredbe o djelatnostima matice iseljenika
i načinu njihova obavljanja, o organima matice iseljenika, njihovom sastavu,
načinu njihova izbora, njihovoj nadležnosti i trajanju mandata članova
organa, o sjedištu matice iseljenika, o načinu ostvarivanja

posebnog društvenog interesa u obavljanju djelatnosti matice iseljenika,
o predstavljanju i zastupanju matice iseljenika, o tajniku matice iseljenika,
o načinu obavljanja stručnih i administrativnih poslova za maticu iseljenika,
o korištenju i raspolaganju sredstvima, o ostvarivanju javnosti rada matice
iseljenika, o suradnji između Matice iseljenika Hrvatske i matice iseljenika
osnovane za područje jedne ili više općina, odnosno za područje gradske
zajednice.

Član 7.

Sabor Socijalističke Republike Hrvatske daje suglasnot na Statut Matice
iseljenika Hrvatske.

Suglasnost na statut matice iseljenika osnovane za područje jedne ili
više općina daje skupština općine na čijem je području sjedište matice
iseljenika.

Suglasnost na statut matice iseljenika osnovane za područje gradske
zajednice daje skupština gradske zajednice.

Član 8.

Sredstva za rad matice iseljenika osiguravaju se iz prihoda koje matica
iseljenika ostvari vlastitom djelatnošću i budžeta društveno-političkih
zajednica za čiji teritorij odnosno područje je matica iseljenika osnovana
na osnovi njezina programa u dijelu koji je od interesa za društveno-političku
zajednicu kojeg prihvati skupština društvenopolitičke zajednice na prijedlog
izvršnog vijeća i iz drugih izvora.

Član 9.

Skupština društveno-političke zajednice za čiji teritorij, odnosno za
čije područje je osnovana matica iseljenika, odnosno skupština općine na
čijem području je sjedište matice iseljenika osnovano za područje više
općina može nakon pribavljanja mišljenja Matice iseljenika Hrvatske donijeti
odluku o prestanku rada matice iseljenika, ako utvrdi da ne postoje uvjeti
određeni ovim zakonom za obavljanje njezine djelatnosti. Nakon pravomoćnosti
odluke o ukidanju matice iseljenika provodi se postupak redovne likvidacije.

Član 10.

Za područje za koje nije osnovana matica iseljenika, maticu iseljenika
može osnovati skupština društveno-političke zajednice po pribavljenom mišljenju
Matice iseljenika Hrvatske.

Član 11.

Društveni nadzor nad radom Matice iseljenika Hrvatske provodi Sabor
SR Hrvatske, društveni nadzor nad radom matice iseljenika osnovane za područje
gradske zajednice općina provodi skupština gradske zajednice općina, a
društveni nadzor nad radom matice iseljenika osnovane za područje jedne
ili više općina provodi skupština općine na čijem je području sjedište
matice iseljenika.

Nadzor nad zakonitošću rada Matice iseljenika Hrvatske obavlja republički
organ uprave nadležan za poslove opće uprave, nadzor nad zakonitošću rada
matice iseljenika osnovane za područje gradske zajednice općina obavlja
gradski organ uprave nadležan za poslove opće uprave, a nadzor nad zakonitošću
rada matice iseljenika osnovane za područje jedne ili više općina obavlja
organ uprave nadležan za poslove opće uprave općine na čijem je području
sjedište matice iseljenika.

Član 12.

Matice iseljenika uskladit će svoju organizaciju, svoje djelovanje i
svoje statute s odredbama ovoga zakona u roku šest mjeseci od dana stupanja
na snagu ovoga zakona.

Član 13.

Ovaj zakon stupa na snagu osmoga dana nakon objave u "Narodnim
novinama".

Broj: 019-03/89-01/01

Zagreb, 22. ožujka 1990.

SABOR SOCIJALISTIČKE REPUBLIKE HRVATSKE

Predsjednik Vijeća općina

mr Mirko Šetina, v. r.

Predsjednik Sabora

dr Anđelko Runjić, v. r.

Predsjednik Društveno-političkog vijeća

mr Zvonimir Novak, v. r.

Zakon, NN 13/1990-167
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)